BGRIM พุ่ง 3% แรงสุดรอบ 13 เดือน COD อีก 140MW เพิ่มกำไร 340 ล้าน
BGRIM พุ่ง 3% ราคาแตะ 41 บ. นิวไฮในรอบ 13 เดือน หลังเดินเครื่อง COD โรงไฟฟ้า BGPM1R กำลังผลิต 140MW คาดเพิ่มกำไร 340 ล้าน โบรกเคาะเป้า 63.5 บ. ชี้หุ้น “Defensive” รับปัจจัยบวกค่า Ft เพิ่ม-Gas pool price ลด เงินบาทแข็งค่าต่อ
BGRIM พุ่ง 3% ทำจุดสูงสุดในรอบ 13 เดือน หลังเดินเครื่อง COD โรงไฟฟ้า BGPM1R กำลังผลิต 140MW คาดเพิ่มกำไร 340 ล้าน โบรกเคาะเป้า 63.5 บ.
4 ม.ค. 2566

ผู้สื่อข่าวรายงานว่า วันนี้ (4 ม.ค.66) ราคาหุ้นบริษัท บี.กริม เพาเวอร์ จำกัด (มหาชน) หรือ BGRIM ล่าสุด ณ เวลา 14:50 น. อยู่ที่ระดับ 41 บาท บวก 1.25 บาท หรือ 3.14% สูงสุดที่ระดับ 41.50 บาท ต่ำสุดที่ระดับ 40 บาท ด้วยมูลค่าซื้อขาย 581.73 ล้านบาท โดยราคาหุ้น BGRIM ปรับตัวขึ้นสูงสุดในรอบกว่า 1 ปี นับตั้งแต่ราคาหุ้นอยู่ที่ระดับ 42 บาท เมื่อวันที่ 25 พ.ย.64

ทั้งนี้ นายฮาราลด์ ลิงค์ ประธานเจ้าหน้าที่บริหาร BGRIM เปิดเผยว่า เมื่อวันที่ 31 ธ.ค. ที่ผ่านมา โครงการโรงไฟฟ้า BGPM1R กำลังการผลิตติดตั้ง 140 เมกะวัตต์ ได้เปิดดำเนินการเชิงพาณิชย์ และเริ่มจำหน่ายไฟฟ้าให้กับการไฟฟ้าฝ่ายผลิตแห่งประเทศไทย หรือ กฟผ. จำนวน 30 เมกะวัตต์ กับเป็นระยะเวลา 25 ปี และส่วนที่เหลือเป็นการทำสัญญาซื้อขายไฟฟ้าและไอน้ำระยะยาวกับลูกค้าอุตสาหกรรม ภายในนิคมอุตสาหกรรมดับบลิวเอชเอ ตะวันออก (มาบตาพุด) จังหวัดระยอง ส่งผลให้บริษัทมีโรงไฟฟ้าที่เปิดดำเนินการเชิงพาณิชย์แล้วรวม 3,338 เมกะวัตต์ จากโครงการที่มีสัญญาซื้อขายแล้วทั้งหมด 4,055 เมกะวัตต์ ซึ่งอยู่ระหว่างการก่อสร้างและพัฒนา
สำหรับโครงการ BGPM2R กำลังการผลิตติดตั้ง 140 เมกะวัตต์ ซึ่งเป็นโครงการโรงไฟฟ้าพลังความร้อนร่วมที่ทดแทนโรงไฟฟ้าเดิมโครงการสุดท้าย ที่จะเปิดดำเนินการเชิงพาณิชย์ในช่วงไตรมาส 1/66 ด้านบริษัทหลักทรัพย์กสิกรไทย กล่าวว่า โครงการโรงไฟฟ้า BGPM1R จะสร้างกำไรเพิ่มให้แก่บริษัทในปี 66 ได้ประมาณ 340 ล้านบาท
ด้าน บล.กสิกรไทย ระบุในบทวิเคราะห์ ประเมินราคาพื้นฐาน BGRIM ที่ 63.50 บาท เนื่องจากเป็นหุ้นโรงไฟฟ้าที่เป็นตัวแทนหุ้น Defensive ในช่วงที่ตลาดพักฐาน และปีนี้ตลาดกังวลภาวะเศรษฐกิจถดถอย Recesion และประเด็นค่า Ft งวดม.ค.- เม.ย. กกพ. เคาะแล้วที่ 5.33 บาทต่อหน่วย สูงกว่าสมมติฐานที่ KS คาดที่ 5.2 บาทต่อหน่วย มี Upside และปลดล็อก Overhang ราคาหุ้น รวมทั้งได้ปัจจัยหนุนจาก Gas pool price ที่แนวโน้มปรับลง และเงินบาทแนวโน้มแข็งค่าต่อ
 